Bikari (kwa Kilatini na Kiingereza Circinus) ni jina la kundinyota ndogo kwenye angakusi. Bikari lipo karibu na nyota angavu ya Rijili Kantori (Rigili Kentaurus) kwenye ukanda wa Njia Nyeupe. Linapakana na kundinyota za Kantarusi (Centaurus), Nzi (Musca), Ndege wa Peponi (Apus), Pembetatu ya Kusini (Triangulum Australe), Pembemraba (Norma) na Dhibu (Lupus). Bikari ni kati ya kundinyota zilizobuniwa katika enzi ya kisasa. Jinsi ilivyo kwa nyota nyingine zinazoonekana kwenye angakusi pekee haikujulikana kwa Wagiriki wa Kale wala kwa Waarabu, kwa hiyo wataalamu wa Ulaya hawakuwa na habari nazo. Kundinyota hili ilielezwa mara ya kwanza na Mfaransa Nicolas-Louis de Lacaille wakati wa karne ya 18 kwa jina “le Compas “ lililomaanisha “bikari” yaani kifaa cha kuchorea duara. Lacaille alikaa miaka miwili kwenye Rasi ya Tumaini Jema (Afrika Kusini) alipotazama nyota za anga ya kusini ambazo wakati ule zilianza tu kujulikana kati ya wanaastronomia wa Ulaya. Alipima nyota 10,000 akazipanga katika makundinyota na kutunga majina kwa makundinyota mpya 14. Jina la Kifaransa lilitafsiriwa kwa Kilatini kama "Circinus“(Bikari).